Pemp bloaz 'zo dija eo kroget ar  remziad-mañ (ar seizhvet), un hir-hir-hir a vare er bed-se, hag pelligoc'h e pado c'hoazh sur a-walc'h, met ket evit marc'had ar c'hoarioù video hezoug, rak emañ an holl o c'hortoz ma vefe diskuilhet petra an diaoul eo an 3DS, benveg diwezhañ Nintendo, a ginnigfe c'hoarioù e 3D (soñjit e Avatar, er sinoch), hep na vefe ket ezhomm da gaout lunedoù war beg ho fri. Ket teir ment faos evel ma zo bremañ, hañ, skeudennoù a seblant 'dont maez eus ar skramm', pe'a. M'eo gwir e raio trouz. Ha kaoz a zo ivez eus ar pellgomzioù a zeu da vezañ galloudusoc'h galloudusañ (an iPhone, Evo, NexusOne hag ar re a-seurt-se), hag o trevadenniñ ar marc'had tamm ha tamm; bed ar c'hoarioù war PC o treiñ tamm ha tamm war-du servijoù streaming-c'hoarioù, da lavaret eo e vefe ar c'hoarioù war ur servijer-kreiz e lec'h bennak, ha netra war ho urzhiataer, ne vefe nemet ur skramm, al labour o vezañ graet kantadoù a gilometradoù pelloc'h. The Cloud, emezo. Ha gant se e yafe marc'had ar c'hoñsoloù d'ar strad buan, marteze. Piv a fellfe dezhañ paeañ 600€ (priz ar PS3 pa oa deuet er-maez oÔ) pa c'hell kaout pep tra dre e skinwell hepken ?